钦定古今图书集成/明伦汇编/官常典/第713卷 > 羊曼
## 钦定古今图书集成/明伦汇编/官常典/第713卷 > 羊曼

按《晋书》本传：“曼字祖延，太傅祜兄孙也。父暨，阳平太
守。曼少知名，本州礼命，太傅辟，皆不就。避难渡江，元
帝以为镇东参军，转丞相主簿，委以机密。历黄门侍
郎、尚书吏部郎、晋陵太守，以公事免。曼任达颓纵，好
饮酒。温峤、庾亮、阮放、桓彝同志友善，并为中兴名士。
时州里称陈留阮放为宏伯，高平郄鉴为方伯，泰山”
胡母辅之为达伯，济阴卞壸为裁伯，陈留蔡谟为朗
伯，阮孚为诞伯，高平刘绥为委伯，而曼为䵬伯，凡八
人，号“兖州八伯”，盖拟古之“八儁”也。王敦既与朝廷乖
贰，羁录朝士，曼为右长史。曼知敦不臣，终日酣醉，讽
议而已。敦以其士望，厚加礼遇，不委以事，故得不涉
其难。敦败，代阮孚为丹阳尹。时朝士过江，初拜官，相
饰供馔。曼拜丹阳，客来早者得佳设，日晏则渐罄，不
复及精，随客早晚而不问贵贱。有羊固拜临海太守，
竟日皆美，虽晚至者，犹获盛馔。论者以固之丰腆，乃
不如曼之真率。苏峻作乱，加前将军，率文武守云龙
门，王师不振。或劝曼避峻，曼曰：“朝廷破败，吾安所求
生？”勒众不动，为峻所害，年五十五。峻平，追赠太常。